
ՈՐՈՇՈՒՄ
2025 թվականի հունվարի 30-ի թիվ 4-Լ

          Ղեկավարվելով «Հաշվեքննիչ պալատի մասին» օրենքի 10-րդ հոդվածի 1-ին մասի 16-րդ կետով` Հաշվեքննիչ պալատը 
           Ո Ր Ո Շ ՈՒ Մ Է.
1. Հաստատել հաշվեքննության գործընթացում փորձագետների ներգրավման կարգը` համաձայն հավելվածի:
2. Սույն որոշումն ուժի մեջ է մտնում հրապարակմանը հաջորդող օրվանից:


	ՀԱՇՎԵՔՆՆԻՉ ՊԱԼԱՏԻ ՆԱԽԱԳԱՀ

  Հավելված
Հաշվեքննիչ պալատի 
2025 թվականի 30-ի N 4-Լ որոշման



Կ Ա Ր Գ
ՀԱՇՎԵՔՆՆՈՒԹՅԱՆ ԳՈՐԾԸՆԹԱՑՈՒՄ ՓՈՐՁԱԳԵՏՆԵՐԻ ՆԵՐԳՐԱՎՄԱՆ

1. [bookmark: _Hlk212194994]Հաշվեքննության գործընթացում փորձագետների ներգրավման կարգը սահմանում է հաշվեքննության, ստուգման գործընթացում փորձագետների ներգրավման նպատակները, գործունեության շրջանակներն ու ընթացակարգը:
2. Փորձագետ է համարվում  պայմանագրային հիմունքներով հաշվեքննության աշխատանքներում ներգրավվող՝ համապատասխան բնագավառի հատուկ գիտելիքներ ունեցող անձը։
3. Փորձագետը ներգրավվում է հաշվեքննության աշխատանքներում հատուկ մասնագիտական խորհրդատվություն տրամադրելու նպատակով։ Փորձագետը ներգրավվում է հաշվեքննության կամ ստուգման առարկային վերաբերող փաստերն օբյեկտիվ կերպով հետազոտելու, վերլուծելու ու եզրահանգումներ անելու նպատակով՝ մասնագիտական կարծիքի հիման վրա հաշվետվություն տալու միջոցով:
4. Փորձագետն արժանահավատ հաշվետվություն է տալիս այնպիսի ոլորտներում առկա փաստերի վերաբերյալ, որոնք ուղղակիորեն առնչվում են հաշվեքննության հետ, սակայն դուրս են Հաշվեքննիչ պալատի մասնագիտական շրջանակներից:
5. Փորձագետն իրավասու է հաշվեքննության ընթացքում իրականացնելու «Հաշվեքննիչ պալատի մասին» օրենքի 31-րդ հոդվածի 1-ին մասի 1-6-րդ կետերով սահմանված իրավունքները և կրում է օրենքի 31-րդ հոդվածի 2-րդ մասով սահմանված պարտականությունները:
6. Փորձագետի անհրաժեշտ որակավորում ունենալու փաստը պետք է հավաստվի համապատասխան փաստաթղթերով (վկայականներով, դիպլոմներով կամ Հայաստանի Հանրապետության օրենսդրությամբ նախատեսված այլ փաստաթղթերով):
7. Փորձագետի աշխատանքները կարող են ընդգրկել, սակայն չսահմանափակվել հետևյալ ծառայություններով՝
1) ակտիվների որոշակի տեսակների գնահատում, ինչպիսիք են հողի և շինությունների, մեքենաների և սարքավորումների, արվեստի գործերի, թանկարժեք քարերի, ստորգետնյա հանքաքարերի և նավթի պաշարների քանակության կամ ֆիզիկական վիճակի, ներդրումների և բարդ ֆինանսական գործիքների գնահատումները,
2) խարդախության դեպքերի բացահայտումը,
3) տեխնիկական ստանդարտներով սահմանված պահանջների մեկնաբանումը,
4) կազմակերպությունների միաձուլման, միավորման, առանձնացման կամ այլ եղանակով վերակազմակերպման աշխատանքների գնահատումները,
5) ռիսկերի կառավարման և այլ գնահատումների վերաբերյալ խորհրդատվական և օրենքով չարգելված այլ ծառայությունները:
8. Փորձագետ ներգրավելու անհրաժեշտություն առաջանալու դեպքում համապատասխան կառուցվածքային ստորաբաժանման ղեկավարը գրավոր ընթացակարգով այն համաձայնեցնում է ստորաբաժանման աշխատանքները համակարգող Հաշվեքննիչ պալատի անդամի հետ։ 
9. Սույն կարգի 8-րդ կետով սահմանված դեպքում Հաշվեքննիչ պալատի անդամը, 2 աշխատանքային օրվա ընթացքում տալով իր համաձայնությունը, գրավոր ընթացակարգով դիմում է Հաշվեքննիչ պալատի նախագահին՝ հիմնավորելով հաշվեքննության կամ ստուգման գործընթացին փորձագետ ներգրավելու անհրաժեշտությունը։ 
10.  Հաշվեքննության կամ ստուգման գործընթացին փորձագետ ներգրավելու անհրաժեշտությունը հիմնավորող փաստերի առկայության պարագայում Հաշվեքննիչ պալատի նախագահը 3 աշխատանքային օրվա ընթացքում տալիս է  համապատասխան հանձնարարական, որի հիման վրա Հաշվեքննիչ պալատի գլխավոր քարտուղարը կազմակերպում է «Գնումների մասին» օրենքով սահմանված կարգով գնման գործընթացը։
11.  Իրականացված գնման ընթացակարգի արդյունքներով հաղթող ճանաչված մասնակցի և Հաշվեքննիչ պալատի գլխավոր քարտուղարի միջև կնքվում է պայմանագիր:
12. Փորձագետների ընտրության գործընթացի և ընտրված փորձագետի վերաբերյալ տեղեկատվությունը հաղորդակցության և արարողակարգի ստորաբաժանման կողմից հրապարակվում է Հաշվեքննիչ պալատի պաշտոնական կայքում՝ պայմանագիրը կնքելուց հետո 2 աշխատանքային օրվա ընթացքում։
13. Հաշվեքննիչ պալատի մեթոդաբանության և տեղեկատվական տեխնոլոգիաների ստորաբաժանումը, Հաշվեքննիչ պալատի նախագահի հանձնարարությամբ, փորձագետ ներգրավելու համար կարող է դիմել նաև դոնոր կազմակերպությունների աջակցությանը՝ փորձագետի ներգրավումը վերջիններիս ֆինանսական միջոցների հաշվին ապահովելու նպատակով։ 
14. Սույն կարգի 13-րդ կետով սահմանված դեպքում փորձագետ հրավիրելու կազմակերպչական աշխատանքներն իրականացնում է դոնոր կազմակերպությունը՝ նախընտրելի փորձագետի թեկնածությունը նախապես համաձայնեցնելով Հաշվեքննիչ պալատի հետ։
15. Սույն կարգի 14-րդ կետով սահմանված համաձայնության առկայության դեպքում փորձագետին հրավիրելու նպատակով ֆինանսավորման գործընթացն ապահովվում է դոնոր կազմակերպության կողմից՝ վերջինիս գործունեությունը կարգավորող իրավական ակտերին համապատասխան։ 
16. Սույն կարգի 15-րդ կետով սահմանված դեպքում, դոնոր կազմակերպության հետ պայմանագիր կնքելուց հետո, հրավիրված փորձագետի և Հաշվեքննիչ պալատի գլխավոր քարտուղարի միջև կնքվում է պայմանագիր:
17. Սույն կարգով նախատեսված դեպքերում փորձագետի և Հաշվեքննիչ պալատի գլխավոր քարտուղարի միջև կնքվող պայմանագիրն առնվազն պետք է ներառի․ 
1) փորձագետից ակնկալվող աշխատանքի շրջանակներն ու ծավալը,
2) հաշվեքննությանն առնչվող այն հարցերի և առաջադրանքների ցանկը, որոնց վերաբերյալ փորձագետը պետք է ներկայացնի հաշվետվություն։
18. Փորձագետը իրեն հանձնարարված աշխատանքը չի կարող վերահանձնարարել այլ անձի:
19. Հաշվեքննության առաջադրանքում ներառված փորձագետը «Հաշվեքննիչ պալատի մասին» օրենքի 23-րդ հոդվածի 4-րդ մասով սահմանված կարգով կարող է լինել հաշվեքննություն իրականացնող հաշվեքննողների աշխատանքային խմբի կամ խմբերի անդամ։ 
20. Հաշվեքննության առաջադրանքում ներգրավված փորձագետի մասնակցությունը հաշվեքննության գործընթացին կարող է դադարեցվել Հաշվեքննիչ պալատի որոշման հիման վրա՝ հաշվեքննության առաջադրանքում համապատասխան փոփոխություն կատարելով:    
21. Հաշվեքննության առաջադրանքում ներառված փորձագետի մասնակցությունը հաշվեքննության գործընթացին կարող է դադարեցվել, եթե ի հայտ գան հանգամանքներ, որոնք հիմք կտան համարելու, որ
1) օրենքով կամ դատարանի օրինական ուժի մեջ մտած վճռով իրավունք չունի լինել փորձագետ,
2) փորձագետը ձեռնհաս չէ, 
3) փորձագետի մասնակցությունն այլևս նպատակահարմար չէ,
4) փորձագետը խախտել է իր հետ կնքված պայմանագրի պայմանները:
22. Պայմանագրով նախատեսված աշխատանք կատարելուց հետո՝ պայմանագրով սահմանված ժամկետում, փորձագետը կազմում է գրավոր հաշվետվություն և ներկայացնում է հաշվեքննությունն իրականացնող կառուցվածքային ստորաբաժանման ղեկավարին:
23. Փորձագետի հաշվետվությունը ներառում է առնվազն հետևյալ տեղեկատվությունը.
1) Հաշվեքննիչ պալատի կողմից առաջադրված հարցերը և դրանց վերաբերյալ հիմնավորված պատասխանները, ինչպես նաև հաշվեքննության համար նշանակություն ունեցող այն հանգամանքները, որոնք պարզվել են փորձագետի նախաձեռնությամբ,
2) հաշվետվության կազմման տարին, ամիսը, ամսաթիվը և փորձագետի ստորագրությունը:
24. Փորձագետի հաշվետվությանը պետք է կցվեն վերջիններիս կողմից հետազոտված իրեղեն ապացույցները, նմուշները և այլ նյութեր, ինչպես նաև վերջիններիս հետևությունները պարզաբանող լուսանկարները, սխեմաները և այլ անհրաժեշտ նյութեր:
25. Եթե ներկայացված նյութերն անբավարար են կամ հարցի լուծումը դուրս է փորձագետի հատուկ գիտելիքների շրջանակներից, փորձագետի հաշվետվությունը պետք է բովանդակի առաջադրված հարցերին պատասխանելու անհնարինության մասին հիմնավորումը:
26. Փորձագետի կողմից կազմված հաշվետվությունը կազմվում է երկու օրինակից, որից մեկը մնում է փորձագետի մոտ, իսկ մյուս օրինակը կցվում է հաշվեքննության փաստաթղթերին։
27. Փորձագետը իր գործունեությունն իրականացնելիս պետք է պահպանի աշխատանքների իրականացման ընթացքում իրեն հայտնի դարձած տեղեկությունների գաղտնիությունը՝ օրենքով սահմանված դեպքերում և կարգով պատասխանատվություն կրելով դրանց գաղտնիությունը չպահպանելու համար:
28. Հաշվեքննիչ պալատի հետ պայմանագիրը կնքելուց փորձագետը ստորագրում է պայմանագրի անբաժանելի մասը կազմող Հաշվեքննիչ պալատի հաշվեքննողների անկախության և գաղտնիության» հայտարարագիրը:
29. Մինչև Հաշվեքննիչ պալատի կողմից հաշվեքննության արդյունքների վերաբերյալ որոշում ընդունելը փորձագետին արգելվում է հաշվեքննության վերաբերյալ որևէ ձևով նախնական գնահատականներ և եզրակացություններ հրապարակել:

